અને આટલા વખત પછી ઘણું બધું સ્પષ્ટપણે હું પણ જોઈ શકું છું. સ્વીકારું છું, કે અનિલમાં પણ ઘણાં ગુણો હતા. અમારી વચ્ચેના ટેન્શન વચ્ચે પણ, ડીંકુ-પીંકુ અભ્યાસ કે ઈતર પ્રવૃત્તિઓમાં પાછળ ન રહ્યા, એ એને જ આભારી! શોર્ટકટથી અને ભાર વગર ભણાવતાં એને બહુ સરસ આવડતું હતું. ઘરમાં ઝીણી-ઝીણી વ્યવસ્થા ઊભી કરવામાં પણ એ બહુ જ રસ દાખવતો. મિત્રોને-સગાંમાં કોઈને પણ પૈસાની જરૂરિયાત હોય તો એ આસાનીથી હાથ છુટ્ટો રાખી શકતો. હું માનતી હતી કે એ પૈસા ઉડાડે છે, એ વખતે ખરેખર તો એણે એ પૈસાથી બે-ત્રણ ગરીબ બાળકોના શિક્ષણની વ્યવસ્થા કરી હતી…! આવી વાતો છેક હમણાં જાણવા મળે છે મને…! પણ કાશ… આમાંનું કંઈ પણ મને સ્પર્શી શકે એટલો મૃદુ વ્યવહાર એણે મારી અને જુલી સાથે રાખ્યો હોત તો…!